تاند، جمعه د سنبلې ۲۱مه: د افغانستان د سولې خبرو لپاره د حکومت مرکچي پلاوی د ملي روغې جوړې عالي شورا د رئیس په مشرۍ د قطر پلازمېنې دوحې ته روان شو۔

په دغه پلاوي کې د بهرنیو چارو د وزیر حنیف اتمر په ګډون د مذاکراتي ټیم غړي او ځیني نور کسان شامل دي۔

د دولت مرکچي پلاوی د ۴ مېرمنو په ګډون ۲۱ غړي لري چې مشري یې معصوم ستانکزی کوي۔

د ملي روغې جوړې عالي شورا په یوه اعلامیه کې ویلي ښاغلی عبدالله به د بین الافغاني خبرو د پرانیستې مراسمو کې خبرې وکړي۔

په اعلامیه کې دغه راز راغلي چې ښاغلی عبدالله به د کوربه هیواد له چارواکو او د مراسمو له یو شمېر ګډونوالو سره وویني۔

ټاکل شوې چې د حکومت او طالبانو تر منځ مخامخ خبرې سبا شنبه قطر کې پیل شي۔

دغو مراسمو ته د امریکا د بهرنیو چارو وزیر مایک پمپیو او د یو شمېر هیوادونو استازي هم ورځي۔

افغانان هیله لري چې دغه خبرې به یوه مثبته پایله ولري او په افغانستان کې به څو کلنه جګړه پای ته ورسېږي